**ZAVISNOSLOŽENE REČENICE ODREDBENOG ODNOSA**

**ODNOSNE REČENICE**

***Odnosne (relativne) rečenice*** odnose se na pojedine riječi, grupe riječi ili cijelu upravnu rečenicu određujući bliže ono što se tom rečenicom kazuje.

Odnosne rečenice se vezuju za glavne rečenice odnosnim zamjenicama-veznicima: ***koji, čiji, kakav, kolik, ko, što, kako*** i dr.

Ukoliko zavisne rečenice određuju nepoznat pojam, tada one vrše atributsku funkciju i rečenica je atributska odnosna.

**Primjeri**:

* *Crna Gora je imala ljude koji su znali braniti i odbraniti slobodu.*
* *Na zemlji se nalazio sto čije su noge bile polomljene*.

Kad zavisna rečenica određuje određen(poznat) pojam, ali sa neke druge strane, tada zavisna rečenica ima apozitivnu funkciju, a rečenica je apozitivna odnosna.

**Primjeri**:

* *Crna Gora je imala hrabre i srčane ljude, koji su znali braniti slobodu.*
* *Na zemlji se nalazio drveni sto, čije su noge bile polomljene.*

Ove rečenice odvajaju se od glavne rečenice zarezom.

Takođe, odnosne rečenice, prema svojoj službi, mogu biti i subjekatske (vrše ulogu subjekta).

**Primjer**:

* *Ko rano rani dvije sreće grabi.*

Funkciju subjekta vrši Ko rano rani (dakle ranoranilac).

Odnosne rečenice, prema značenju, mogu biti vremenske, mjesne, načinske i dr.

**Primjeri**:

* Vremenska - *Došao je prije dva dana, kada sam ja odlazio*.
* Mjesna - *Sjedio je na mjestu, gdje sam ja nekad sjedio.*

**VREMENSKE REČENICE**

*Vremenske (temporalne) rečenice* označavaju vrijeme vršenja radnje rečenice od kojih zavise. Vezuju se za glavnu rečenicu veznicima: ***kad, dok, pošto, tek, čim, kako*** i dr.

Kada se vremenska rečenica odnosi na imenicu ili imeničku sintagmu u glavnoj rečenici, onda je vremenski odnosna.

**Primjeri:**

* *Došao je dan kad sam ja odlazio.*
* *To se dogodilo 1796. godine kada je počeo Boj na Krusima*.

Ukoliko se vremenska rečenica odnosi na glagol glavne rečenice, tada je ona vremensko priloška rečenica.

**Primjeri:**

* *Došao je kada sam ja odlazio.*
* *To se dogodilo kada je počeo Boj na Krusima*.

Radnja upravne i zavisne rečenice mogu istovremeno da teku, ali i sukcesivno, odnosno prvo teče radnja upravne, pa zavisne i obratno.

**MJESNE REČENICE**

Mjesne rečenice kazuju mjesto vršenja radnje upravne rečenice. Ove rečenice se vezuju sljedećim veznicima-prilozima za mjesto: ***gdje, kuda i kamo***.

Mjesne rečenice mogu biti:

* odnosne mjesne

**Primjer**:

* *Sjedio je na mjesu gdje sam i ja nekada sjedio*.
* priloške mjesne

**Primjer:**

* *Sjedio je gdje sam ja nekad sjedio*.

**NAČINSKE REČENICE**

Načinske (poredbene) rečenice upoređivanjem ili na neki drigi način kazuju način vršenja radnje upravne rečenice.

* Poredbenim rečenicama se kazuje jednakost onoga što se iznosi zavisnom i glavnom rečenicom. Ove rečenice se vezuju sljedećim veznicima: ***kao, kao što, kako***.

**Primjeri:**

* *Uradio je onako kako sam mu i rekao.*
* *Nešto lupnu u kući kao da su se prozori otvorili*.
* Poredbenim rečenicama se kazuje i nejednakost onoga što se iznosi upravnom i zavisnom rečenicom. Tada se ove rečenice vezuju sljedećim veznicima: ***nego, nego što, no***.

**Primjeri**:

* *Bolje ti je izgubiti glavu nego svoju ogriješiti dušu.*
* *Žalije mu vojvode Uroša no oči da je izgubio*.
* Poredbenim rečenicama se iskazuje i izuzetna nejednakost, nejednakost posebne vrste. Tada se ove rečenice vezuju sljedećim veznicima: ***a kamoli, nekmoli, kamoli, gdje*** i dr.

**Primjeri:**

* *Sila ote zemlju i gradove, kamoli tebe otet neće.*
* *Svijet je ovaj tiran tiraninu, a kamoli duši blagorodnoj*.

Ove rečenice se odvajaju zarezom od glavne (upravne) rečenice.

**UZROČNE REČENICE**

Uzročne (kauzalne) rečenice kazuju uzrok radnje, stanja ili zbivanja onoga što se iznosi glavnom rečenicom. Vezuju se za glavnu rečenicu sljedećim veznicima: **jer, kad, pošto, kako, što, zato što, budući da.**

**Primjeri**:

* Na trgu nije bilo nikoga jer je bila velika stud.
* U gradu se nije vidjela nijedna svjetiljka pošto nije bilo struje.
* On je bio veoma ljut što nijesi na vrijeme stigao.

Uzrok logički prethodi posljedici. Međutim, za ove vrste rečenica se smatra da su u uobičajenom redu ukoliko se na prvom mjest nalazi glavna rečenica, a u inverziji su kada je uzročna ispred glavne rečenice i tada se redovno odvajaju zarezom.

**POSLJEDIČNE REČENICE**

Posljedične (konsekutivne) rečenice iskazuju posljedicu radnje koja je saopštena glavnom rečenicom. Za rečenice od kojih zavise vezuju se sljedećim veznicima: ***da, te, pa.***

**Primjeri**:

* *Vani je bilo studeno da/te/pa su sva stakla na prozorima popucala.*
* *Noć je bila veoma mračna da/te/pa se nije moglo putovati*.

**USLOVNE/POGODBENE REČENICE**

Uslovne ili pogodbene rečenice kazuju uslov ili pogodbu pod kojom/kojima se vrši ili bi se vršilo ono što je iskazano glavnom rečenicom. Ove rečenice se vezuju sljedećim veznicima: ***ako, kad, da***.

* Pogodbene rečenice kojima se kazuje da če se radnja glavne rečenice stvarno izvršiti ukoliko se izvrši radnja zavisne rečenice nazivaju se realne (stvarne) rečenice.

**Primjer**:

* *Ići ćemo u grad ako kiša prestane da pada.*
* Rečenice kojima se iskazuje da bi se radnja glavne rečenice mogla izvršiti ukoliko se izvrši radnja zavisne rečenice nazivaju se potencijalne (moguće) rečenice.

**Primjer**:

*Kad bi se vrijeme proljepšalo, išli bismo u grad*.

* One pogodbene rečenice kojima se iskazuje neostvarljiv uslov, zbog čega se ne može ostvariti ni radnja glavne rečenice, nazivaju se irealne (nestvarne) rečenice.

**Primjer**:

* *Da si jak kao bik, ti bi iščupao ovo drvo*.

Rečenica u kojoj se iznosi uslov naziva se protaza (uvodnica), a glavna rečenica kojom se iznosi ono što nastaje pod tim uslovom naziva se apodoza (zaključnica). Kada su u inverziji, odvajaju se zarezom.

**DOPUSNE REČENICE**

Dopusne (koncesivne) rečenice su one rečenice kod kojih zavisne rečenice predstavljaju smetnju da se vrši ono što se kazuje glavnom rečenicom, a to se ipak dešava.

Ove rečenice znače dopuštanje da se radnja vrši, a to se na osnovu glavne rečenice ne bi očekivalo. Dopusne rečenice se vezuju sljedećim veznicima: ***iako, mada, premda, makar, ma da, ako i***.

**Primjeri**:

* *Stigao je na vrijeme u školu iako je put bio zatvoren.*
* *Došao je na čas mada je bio bolestan*.